Model orientativ de contract

CONTRACT de ÎNCHIRIERE
nr. …………. /……………….. 
„......................”, cu ID SMIS ...............
În temeiul Normelor procedurale interne pentru atribuirea contractelor având ca obiect închirierea de spații destinate desfășurării activității proprii aprobate prin Decizia nr. ......  şi al art. 1.777 – 1.823 din Codul Civil, cu modificările şi completările ulterioare se încheie prezentul contract de inchiriere
Părțile:
1. Organismul intermediar regional pentru Programe europene capital uman - Regiunea Vest  (OIR PECU – Regiunea Vest), cu sediul în Timişoara, Piața Consiliul Europei nr. 2A, Clădirea United Business Center 1, etajul 6, cod fiscal 20779330, având contul nr. .................................... deschis la trezoreria Timișoara, Tel: 0256293680   Fax: 0256293680,  E-mail: fsevest@oirposdru-vest.ro, reprezentat legal prin Dna. Adriana TOMA, Director Executiv, în calitate de Locatar, denumit în continuare și “Autoritatea Contractantă” pe de o parte
şi
Persoana fizică/juridică  cu sediul în …….., …….. nr. …, bl. ……, sc. …, et. …, ap. …., jud. …….,   cont RO…… TREZ ……………………………. deschis la Trezoreria ………….., reprezentata prin ......................, având funcţia de ........................, în calitate de  Locator,
de comun acord, au procedat la încheierea prezentului contract de închiriere, după cum urmează:
Art. 1. DEFINIŢII
În prezentul contract următorii termeni vor fi interpretaţi astfel: 
a. contract - actul juridic care reprezintă acordul de voință al celor două părți, precum și toate documentele anexate; 

b. locator și locatar - părțile contractante, așa cum sunt acestea numite în prezentul contract; 

c. preţul contractului - prețul ce se plătește locatorului de către locatar, în baza contractului, pentru îndeplinirea integrală și corespunzătoare a tuturor obligațiilor asumate de locator prin contract; 
d. act adițional - document prin care se modifică termenii și condițiile prezentului Contract de închiriere;

e. daune-interese – compensări sau despăgubiri bănești pe care o parte le poate cere celeilalte părți pentru repararea prejudiciilor cauzate prin neexecutarea ori executarea defectuoasă sau cu întârziere a obligațiilor contractuale;
f. cazul fortuit – eveniment care nu poate fi prevăzut și nici împiedicat de către cel care ar fi fost chemat să răspundă dacă evenimentul nu s-ar fi produs;
g. forţa majoră - un eveniment mai presus de controlul părţilor, care nu se datorează greşelii sau vinei acestora, care nu putea fi prevăzut la momentul încheierii Contractului şi care face imposibilă executarea şi, respectiv, îndeplinirea Contractului; sunt considerate asemenea evenimente:  războaie,  revoluţii,  incendii,  inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă, ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia dintre părţi;
h. zi - zi calendaristică; an - 365 de zile; lună – lună calendaristică; săptămână – 7 zile calendaristice.
ART.2. INTERPRETARE
(1) În prezentul Contract, cu excepția unei prevederi contrare, cuvintele la forma singular vor include forma de plural, și invers, iar cuvintele la forma de gen masculin vor include forma de gen feminin, și invers, acolo unde acest lucru este permis de context.

(2) În cazul în care pe parcursul executării contractului, se constată discrepanțe între documentația de atribuire și oferta depusă de locator, prevalează prevederile din documentația de atribuire.
(3) Dacă oricare dintre clauzele contractului este nulă, anulată, interzisă de lege, inaplicabilă, aceste împrejurări nu vor afecta validitatea și efectele oricărei alte clauze din contract.

(4) Documentația de atribuire întocmită de autoritatea contractantă (locatar), precum și propunerea tehnică finală, respectiv propunerea financiară finală transmise de ofertant (locator) fac parte integrantă din prezentul contract.

(5) Când termenele din contract se stabilesc pe zile, pentru determinarea începutului și sfârșitului acestora nu se iau în calcul prima și ultima zi a termenului.

(6) Dispozițiile prezentului contract se completează cu prevederile Codului civil.

Art. 3. OBIECTUL CONTRACTULUI
(1) Locatorul închiriază, iar locatarul preia în chirie spațiul în suprafață totală de … mp situat în orașul……., Județul ……., str. ……., nr. …., înscris în cartea funciară cu numărul cadastral/topo .........., în suprafață de ...... mp (etajul .......), inclusiv un număr de .............. locuri de parcare, denumit în continuare ”spațiul închiriat”.

(2) Spațiul închiriat are destinația de sediu de birouri pentru desfășurarea activității Organismul intermediar regional pentru Programe europene capital uman - Regiunea Vest  (OIR PECU – Regiunea Vest).

(3) Spațiul închiriat este format din …. încăperi cu destinația de birouri având o suprafață de …. mp, un hol cu suprafața de …. mp și grupuri sanitare cu o suprafață de …. mp.
(4) Predarea-primirea spațiului cu toate dotările aferente se face în termen de …………. de zile de la semnarea contractului pe bază de procese verbale încheiate separat, la începutul şi sfârșitul perioadei de închiriere şi se constituie ca Anexa nr. 4 la prezentul contract.

(5) Procesul-verbal de predare-primire se va întocmi numai dacă sunt realizate toate dotările și amenajările menționate în caietul de sarcini și în oferta tehnică finală asupra cărora părțile au convenit.

(6) În situația în care, la data predării-primirii spațiului, se constată că dotările și/sau amenajările ori o parte dintre acestea nu au fost realizate sau au fost realizate în mod necorespunzător, se va face mențiune despre aceasta într-un proces-verbal, iar locatorul are obligația ca în termen de maximum 15 zile de la data constatării să procedeze la remedierea deficiențelor, ulterior părțile putând proceda la predarea, respectiv primirea spațiului, încheind în acest sens un procesul-verbal final.

ART. 4.  DURATA CONTRACTULUI

(1) Durata prezentului contract de închiriere este de ..... de luni (.... ani), cu posibilitatea prelungirii înainte de expirarea duratei contractului, în funcție de existența necesității și de disponibilitatea fondurilor bugetare. Prelungirea contractului se poate realiza prin renegociere în avantajul Locatarului (Autorității Contractante), prin păstrarea sau îmbunătățirea condițiilor inițiale, în condițiile agreate de părți, cu respectarea dispozițiilor legale și a documentației de atribuire.

(2) Intenția locatarului de prelungire a contractului de închiriere se va notifica în scris cu cel puțin 3 luni înainte de expirarea duratei de închiriere, locatarul beneficiind de dreptul de preferință la închirierea spațiului.

(3) După predarea-primirea efectivă în folosință a spațiului către locatar, acesta beneficiază de o perioadă de grație, cu titlu gratuit, de ___ de zile, pentru relocarea personalului și a bunurilor din patrimoniul propriu. 

(4) La încheierea relațiilor contractuale, locatarul beneficiază de o perioadă de grație, cu titlu gratuit, de ___ de zile, pentru relocarea personalului și a bunurilor din patrimoniul propriu. 

Art. 5. PREȚUL CONTRACTULUI ȘI MODALITĂȚI DE PLATĂ

(1) Prin prezentul contract, locatarul se obligă să plătească locatorului după data punerii în posesie concretizată prin încheierea unui proces-verbal final de predare-primire, o chirie totală lunară de …………. lei/lună, sumă care este purtătoare/nepurtătoare de TVA.

     Prețul contractului exprimat sub forma chiriei totale lunare include:

a) chiria aferentă spațiului închiriat, cu toate dotările incluse, respectiv ...... mp, la un pret unitar de ....lei /mp, exclusiv TVA;

b) serviciile de mentenanţă conform caietului de sarcini la un pret unitar de ..........lei/mp, exclusiv TVA;
c) închiriere ...... locuri de parcare la un pret de ......... lei/loc, exclusiv TVA.

(2) Pe întreaga perioadă a contractului de închiriere, prețul chiriei totale lunare este ferm, neputând fi majorat sau indexat.

(3) Locatarul nu va plăti chirie în avans, plata chiriei realizându-se lunar de către locatar, în baza facturii emise.

(4) Plata chiriei se va face în lei, în termen de 30 de zile calendaristice de la data primirii facturii de către locatar. 

(5) În afara chiriei, locatarul va plăti costurile lunare aferente utilităților (spre exemplu: apă, energie electrică, încălzire/gaz etc.) pe baza facturilor emise de către furnizori și prezentate de către proprietarul spațiului. În acest sens spațiul trebuie să aibă contoare separate astfel încât factura să poată fi emisă doar pentru OIR PECU – Regiunea Vest.

(6) În condițiile imposibilității contorizării separate a rețelei de gaz, energie electrică, apă, costurile se suportă de către locatar, în calitate de unic utilizator al clădirii, potrivit consumului înregistrat de contoarele proprietarului. În situația în care în clădire, locatorul sau alți locatari vor utiliza spațiile de la celelalte niveluri, se va proceda la delimitarea costurilor de încălzire, proporțional cu suprafața ocupată de locatar în clădire, potrivit unei formule de calcul agreate de locator și locatar.

(7) Pentru perioada cuprinsă între data semnării contractului și predarea efectivă în folosință care se realizează la data semnării procesului-verbal final de predare-primire, nu se plătește chirie.

(8) Pentru perioada de grație de ____ zile menționată la art. 4 alin. (3) și (4) din contract, nu se datorează chirie.

ART. 6. OBLIGAȚIILE LOCATARULUI
(1) Locatarul are următoarele obligații față de locator:

a) să ia în primire bunul dat în locațiune;

b) să plătească chiria în cuantumul și la termenul stabilite prin contract;

c) să folosească bunul cu prudență și diligență potrivit destinației menționate în contract;

d) să restituie bunul la încetarea, din orice cauză, a contractului de locațiune, restituirea urmând a fi consemnată într-un proces-verbal de predare-primire.

(2) În afară de obligațiile menționate la alin. (1), locatarul mai este obligat:

a) să nu modifice bunul, să nu îi schimbe destinația și să nu îl folosească în așa fel încât să îl prejudicieze pe locator, în caz contrar, acesta din urmă având dreptul la daune - interese;

b) să îi notifice de îndată locatorului, sub sancțiunea plății de daune-interese și a suportării oricăror alte cheltuieli, necesitatea efectuării reparațiilor care sunt în sarcina acestuia din urmă;

c) să suporte restrângerea necesară a locațiunii, dacă în timpul acesteia, bunul are nevoie de reparații care nu pot fi amânate până la sfârșitul locațiunii sau a căror amânare ar expune bunul pericolului de a fi distrus; dacă totuși reparațiile durează mai mult de 10 zile, prețul locațiunii va fi scăzut proporțional cu timpul și cu partea bunului de care locatarul a fost lipsit. Dacă reparațiile sunt de așa natură încât, în timpul executării lor, bunul devine impropriu pentru întrebuințarea convenită, locatarul poate rezilia contractul;

d) să permită examinarea bunului de către locator la intervale de timp rezonabile în raport cu natura și destinația bunului, precum și de către cei care doresc să îl cumpere sau care, la încetarea contractului, doresc să îl ia în locațiune, fără însă ca prin aceasta să i se cauzeze o stânjenire nejustificată a folosinței bunului;

e) să răspundă pentru degradarea bunului închiriat în timpul folosinței sale, inclusiv cea cauzată de incendiu, dacă nu dovedește că a survenit fortuit;

f) să răspundă inclusiv pentru degradarea cauzată de angajații proprii, ca și de fapta altor persoane cărora le-a îngăduit în orice mod folosirea sau accesul la bun.

(3) Locatarul va efectua și achita costurile de reparație și întreținere ale oricărei părți a spațiului închiriat sau instalațiilor, dispozitivelor tehnice și oricăror alte dotări sau amenajări din cadrul spațiului închiriat care au fost deteriorate de Locatar, angajații, colaboratorii, agenții, contractorii sau vizitatorilor săi și care depășesc uzura normală, în plus față de reparațiile locative aferente spațiului închiriat suportate potrivit Art. 1788 (2) din Codul Civil.

ART. 7. OBLIGAȚIILE LOCATORULUI

(1) Locatorul are următoarele obligații față de locatar:

a) să asigure toate compartimentările și amenajările solicitate de locatar în termen de _____ de zile de la semnarea contractului;

b) să garanteze locatarului că nimeni nu are niciun drept, de niciun fel, asupra spațiului închiriat și că nu a mai închiriat acest imobil la nicio persoană fizică sau juridică, pentru intervalul de timp dintre data finalizării procedurii de achiziție și încheierea prezentului contract, și nu o va face nici în viitor, până la încetarea contractului;

c) să garanteze locatarului că în momentul semnării contractului nu există niciun fel de litigiu aflat pe rolul instanțelor de judecată sau arbitrale, care să pericliteze derularea contractului de închiriere;

d) să garanteze pe locatar de viciile ascunse ale spațiului închiriat și ale instalațiilor aferente care nu au putut fi cunoscute de locatar în momentul încheierii contractului și care fac improprie sau imposibilă folosința totală sau parțială a bunului închiriat;

e) să garanteze pe locatar împotriva tulburărilor de fapt și de drept provenite din fapta proprie și împotriva tulburărilor de drept provenite din fapta terților;

f) să garanteze pe locatar, pe toată durata contractului împotriva pierderii totale sau parțiale a bunului închiriat ori contra tulburării folosinței bunului;

g) să mențină spațiul în stare de a fi folosit potrivit destinației pentru care a fost închiriat conform normelor legale în vigoare în România pentru clădiri de birouri;
h) să asigure accesul, inclusiv cu automobilul, permanent, la imobilul de birouri în care se află spaţiul închiriat, pentru personalul locatarului, pe baza legitimaţiei de serviciu, precum şi a colaboratorilor locatarului, pe bază de tabel nominal, elaborat de către conducerea locatarului.
(2) În afară de obligațiile menționate la alin. (1), locatorul mai este obligat:

a) să se asigure că utilitățile consumate în spațiul oferit spre închiriere până la data predării efective către locatar sunt plătite la zi. Orice sume datorate ca și contravaloare a utilităților sau penalităților aferente acestora, pentru perioada anterioară predării spațiului locatarului sunt în sarcina locatorului și vor fi achitate de către acesta;

b) să asigure utilitățile pentru spațiul închiriat și pentru spațiile comune;

c) să asigure încălzirea/ climatizarea spaţiilor de birouri închiriate şi a spaţiilor comune;

d) să efectueze reparațiile și întreținerea clădirii și să asigure dotarea cu echipament de protecție contra incendiilor, mijloace de stingere și întreținerea acestora, funcționarea rețelelor interioare/ exterioare de apă, canalizare, electricitate, gaze, telefonie, internet;

e) să asigure curățenia, întreținerea și îngrijirea părților comune, inclusiv a căilor de acces;

f) să execute pe cheltuiala sa lucrările de întreținere și reparații privind spațiul și instalațiile aferente, în ziua și la ora stabilită de comun acord cu locatarul, cu excepția stricăciunilor cauzate de folosirea necorespunzătoare a acestora de către locatar;
g) să efectueze pe cheltuiala sa reparațiile cauzate de apariția vreunui caz de forță majoră;

h) să exonereze pe locatar de plata chiriei în cazul în care spațiul închiriat devine imposibil de utilizat până la data la care spațiul închiriat va fi readus la starea de dinaintea producerii evenimentului, situațiile ivite urmând să fie constatate de locatar și consemnate într-un proces - verbal semnat de ambele părți contractante;

i) să permită instalarea de către Locatar a semnelor, logo-urilor precum si oricăror altor mijloace de reclamă în exteriorul si interiorului spaţiului închiriat, în limita spaţiului disponibil, și cu condiția obținerii de către Locatar a tuturor autorizațiilor necesare (dacă este cazul) conform prevederilor legale în vigoare;

j) să își asume responsabilitatea deplină a plății tuturor taxelor și altor sarcini de natură fiscală izvorâte din dreptul de proprietate asupra spațiului închiriat, stabilite de lege în sarcina proprietarului;

k) să mențină în perfectă stare de funcționare pe durata contractului, toate dotările și amenajările conform ofertei tehnice finale și caietului de sarcini pentru spațiul închiriat;
l) să răspundă cererilor scrise ale locatarului pe care acesta i le adresează în legătură cu imobilul, în termen de 5 zile de la primirea acestora. În cazul în care nu răspunde în termenul prevăzut în prezenta clauză, locatorul poate fi tras la răspundere de către locatar, iar dacă lipsa răspunsului său ori refuzul de a coopera a cauzat prejudicii de orice natură locatarului, constatate și cosemnate de acesta din urmă într-un proces-verbal, locatorul este obligat să repare aceste prejudicii;

m) să asigure spaţiul închiriat împotriva incendiilor, pagubelor provocate de inundaţii, cutremurelor şi a altor riscuri diverse;

n) să informeze locatarul în legătură cu orice schimbare a regimului juridic sau a controlului proprietății, care nu va afecta în niciun fel drepturile locatarului în cadrul prezentului contract și nu va da dreptul proprietarului să modifice contractul de închiriere;

o) să notifice locatarului orice intenție de transfer a proprietății, actul de înstrăinare a imobilului urmând să conțină clauze care să prevadă obligația dobânditorului imobilului de a respecta drepturile locatarului din prezentul contract de închiriere.

ART. 8.  DREPTURILE LOCATORULUI CU PRIVIRE LA ÎMBUNĂTĂȚIRILE FĂCUTE DE LOCATAR
(1) Locatarul va putea efectua în spațiul închiriat lucrări de amenajare și modernizare numai cu consimțământul scris al locatorului.

(2) Orice amenajări, îmbunătățiri și instalații efectuate de locatar în spațiul închiriat, care sunt încorporate în structura spațiului ce reprezintă obiectul contractului și care nu pot fi recuperate, vor rămâne la încheierea contractului de închiriere, cu plata compensatorie, în proprietatea locatorului.

(3) Dacă lucrările au fost efectuate fără acordul prealabil al locatorului, acesta poate alege să ceară locatarului aducerea bunului în starea inițială, precum și plata de despăgubiri pentru orice pagubă ar fi cauzată bunului de către locatar.

ART. 9. INTERDICȚIA SUBLOCAȚIUNII ȘI A CESIUNII
(1) Pe toată durata derulării contractului de locațiune este interzisă atât sublocațiunea cât și cesiunea. 

(2) Interdicția de a încheia o sublocațiune privește atât sublocațiunea totală, cât și pe cea parțială. Interdicția de a ceda locațiunea privește atât cesiunea totală, cât și pe cea parțială.
ART. 10. FORŢA MAJORĂ 
(1) Forţa majoră este constatată de o autoritate competentă.

(2) Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

(3) Îndeplinirea contractului va fi suspendată în perioada de acţiune a forţei majore, dar fară a prejudicia drepturile ce li se cuveneau părţilor până la apariţia acesteia.

(4) Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

(5) Dacă forţa majoră acţionează sau se estimează că va acţiona o perioada mai mare de 1 lună, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna din părţi să poată pretinde celeilalte daune-interese.

(6) Nu va reprezenta o încălcare a obligaţiilor din contractul de închiriere de către oricare din părţi situaţia în care executarea obligaţiilor este împiedicată de împrejurări de forţă majoră care apar după data semnării contractului de prestare servicii de către părţi.

(7) Cazul fortuit nu este exonerator de răspundere contractuală.

ART. 11. ÎNCETAREA CONTRACTULUI DE ÎNCHIRIERE

(1) Contractul de închiriere încetează de drept:

a) la expirarea duratei de închiriere;

b) prin acordul scris al ambelor părți;

c) în caz de forță majoră conform art. 10 alin. (5).

(2) Prezentul contract poate înceta prin denunţarea unilaterală din partea locatarului. 
(3) Contractul de închiriere încetează prin reziliere la inițiativa locatarului, cu plata de daune-interese în favoarea acestuia, atunci când:

a) locatorul nu își îndeplinește obligațiile asumate prin prezentul contract sau și le îndeplinește în mod necorespunzător;

b) locatorul se află în procedura de executare silită, faliment, reorganizare judiciară, dizolvare, închidere operațională, lichidare;

c) locatorul este afectat de transformări de ordin organizațional, prin care sunt modificate statutul juridic, obiectul de activitate sau controlul asupra sa, cu excepția cazurilor în care astfel de modificări sunt acceptate printr-un act adițional la prezentul contract;

(4) Locatorul nu are dreptul de a pretinde, în situațiile menționate la alin. (3), nicio altă sumă în afara celor datorate de locatar pentru serviciile deja prestate și acceptate de locatar ca fiind în conformitate cu prevederile contractului.
(5) În situația în care, locatorul nu predă bunul locatarului în termenele menționate la art. 3 alin. (4) și alin. (6), locatarul are dreptul de invoca încetarea de drept a contractului, fără ca locatorul să aibă dreptul la plata de daune-interese.

(6) Contractul de închiriere încetează prin reziliere, la inițiativa locatorului când locatarul nu își îndeplinește obligațiile asumate prin prezentul contract sau și le îndeplinește în mod necorespunzător.

ART. 12. ÎNCETAREA LOCAȚIUNII ÎN CAZ DE ÎNSTRĂINARE

(1) Locațiunea nu încetează în cazul înstrăinării bunului închiriat.

(2) Locațiunea rămâne opozabilă dobânditorului până la împlinirea duratei locațiunii prevăzute în contract.

(3) Dobânditorul bunului închiriat se subrogă în toate drepturile și obligațiile locatorului care izvorăsc din locațiune.

(4) Locatorul inițial rămâne răspunzător pentru prejudiciile cauzate locatarului anterior înstrăinării.
ART. 13. CARACTERUL CONFIDENŢIAL AL CONTRACTULUI

(1) Locatorul va trata toate documentele şi informaţiile primite în legătură cu îndeplinirea Contractului ca fiind confidenţiale şi nu va publica sau dezvălui detalii ale Contractului în alt scop decât acela de a-şi îndeplini obligaţiile contractuale, fără a avea consimţământul prealabil, în scris, al Locatorului. 
(2) Dezvăluirea oricărei informaţii faţă de persoanele implicate în îndeplinirea Contractului se va face în acelaşi regim de confidenţialitate, şi se va extinde numai asupra acelor informaţii necesare în vederea îndeplinirii Contractului.
(3) Locatorul este îndreptăţit să solicite toate informaţiile şi datele considerate de către ambele Părţi necesare îndeplinirii Contractului.
ART. 14. RECEPȚIE 

Recepţia serviciilor prestate se va face la sediul Locatarului menţionat în contract şi va consta în aprobarea Procesului verbal de recepție a serviciilor prestate. În cazul în care Locatarul identifică în mod obiectiv neconformități ale serviciilor furnizate de catre Locator conform prezentului contract și prin urmare nu realizează recepția serviciilor prin semnarea procesului verbal de recepție a serviciile de închiriere a spațiului închiriat și serviciilor de mentenanță, sau respectiv nu certifică devizele de consum aferente tipului de utilitate furnizată depuse de Locator la sediul Locatarului, va notifica în acest sens Locatorul, arătând detaliat neconformitățile constatate. 

ART. 15. COMUNICĂRI

(1) Toate comunicările, notificările şi informările aferente derulării prezentului contract, vor fi considerate valabil întocmite dacă au fost făcute în scris și expediate la adresele părţilor contractante.

(2) Expedierea notificărilor se va face personal sau sub semnătura, prin scrisoare recomandată sau prin e-mail în format PDF, sub condiţia confirmării de primire.

ART. 16. LEGEA APLICABILĂ

Prezentul contract de închiriere se supune legislației române.

ART. 17. SCHIMBĂRI ÎN CADRUL LEGISLATIV

(1) În eventualitatea în care o modificare a legilor, normelor legale aplicabile, regulamentelor, care afectează una din părţile contractante, modificare ce poate avea consecinţe fie asupra derulării contractului, părţile consimt să se întâlnească de îndată ce partea afectată cere o întâlnire pentru evaluarea consecinţelor acelei schimbări. Părţile vor decide modificările contractului de comun acord. 

(2) Părțile iau act că serviciile ce fac obiectul prezentului contract se vor desfășura în condițiile impuse de legislația în vigoare. În situația în care legislația se va modifica, părțile vor conveni de bună credință modificările necesare cu privire la serviciile ce fac obiectul prezentului contract și vor modifica contractul astfel încât să reflecte voința părților și noua situație juridică impusă de lege.

ART. 18. SOLUŢIONAREA LITIGIILOR

(1) Părţile convin ca toate neînţelegerile privind valabilitatea contractului sau cele privind interpretarea, executarea ori încetarea acestuia să fie rezolvate pe cale amiabilă, în termen de 15 zile lucrătoare de la intervenirea acestora. 

(2) Dacă după acest termen, locatarul şi locatorul nu reuşesc să rezolve în mod amiabil o divergenţă contractuală, fiecare parte poate solicita ca disputa să se soluţioneze de către instanţele judecătoreşti competente material. 

ART. 19. DOCUMENTELE CONTRACTULUI

(1) Locatorul va presta serviciile în condiţiile stabilite prin prezentul contract inclusiv a anexelor acestora, respectiv următoarele:

a) Caietul de sarcini, inclusiv clarificările transmise de Autoritatea Contractantă –Anexa 1;

b)  Propunerea tehnică a Locatorului– Anexa 2 și Propunerea financiară a Locatorului-Anexa 3;
c)  Proces verbal de predare primire a spațiului închiriat - Anexa 4.
ART. 20. DISPOZIŢII FINALE

(1) Părţile contractante au dreptul, pe perioada derulării contractului, de a conveni modificarea clauzelor acestuia, prin act adiţional.   
(2) Prezentul contract reprezintă un acord pentru părțile contractante în ceea ce privește gestionarea și prelucrarea datelor cu caracter personal primite în vederea îndeplinirii obligațiilor contractuale, în conformitate cu Regulamentul nr. (EU) 2016/679 al Parlamentului European și al Consiliului privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.

(3) În cazul în care vreo prevedere a prezentului contract este considerată invalidă sau ilegală, sau nu poate fi executată în conformitate cu orice reglementare legală sau de ordine publică, toate celelalte prevederi ale prezentului contract vor rămâne totuşi în deplină vigoare si efect. În momentul stabilirii faptului că una din prevederi este invalidă, ilegală sau nu poate fi executată, părțile vor negocia, cu bună credință, modificarea în cât mai mică măsură a prezentului contract, astfel, încât respectiva prevedere să devină legală, valabilă si executorie si să reflecte cât mai fidel posibil intenția inițială a Părților, într-un mod reciproc acceptabil.

Prezentul contract s-a încheiat astăzi, .............................., în ... (....) exemplare originale având aceeaşi valoare juridică, unul la Locator şi două la Locatar.

	LOCATAR

Organismul intermediar regional pentru Programe europene capital uman - Regiunea Vest ,
	LOCATOR

